Na najwšelakoriše wašnje su zawčerawšim w dwurěčnej Łužicy nowe lěto witali. Nowosć dožiwichu w Bóščanskej gmejnje. Tam zetkachu so wobydlerjo prěni raz k hwězdnemu pućowanju.
Bóšicy (SN/MWj). Na wšěch 180 wobydlerjow Bóščanskeje gmejny je so prěni dźeń noweho lěta na hwězdnym pućowanju wobdźěliło. Ideju za prěnje zarjadowanje tajkeho razu měješe wjesnjanosta Stanij Ryćer (Rjemjesło Bóšicy). „Mysličku za to sym raz w někajkej bjezsparnej nocy zrodźił“, wón Serbskim Nowinam přeradźi. Doniž pak tak daloko njebě, měješe wón tójšto přihotow na starosći. Tak wumysli sej štyri čary, kotrež wjedźechu z Bóšic, Wětrowa, Jaseńcy a Hory do Bóšic. Nimo toho bě za kóždeho wobdźělnika wosebitu značku zhotowić dał. „Myslach sej, zo by rjenje było, by-li znajmjeńša 50 ludźi přišło. Hač do sto wšak móhło jich tež być. Zo je na kóncu 180 wobydlerjow přišło, je mje wězo zwjeseliło, ličił pak z telko zajimcami njejsym“, hłowny organizator powěda.
pol_Latn szl_Latn